open-index/open-wikipedia-markdown huggingface dataset:
Hans Haslum

**Hans Haslum** (8. marraskuuta 1789 Asker – 5. heinäkuuta 1875 Eidsvoll) oli norjalainen maanviljelijä ja Eidsvollin kansalliskokouksen osanottaja. Myöhemmin hän toimi Eidsvollin kansalliskokousrakennuksen talonmiehenä.

Haslum oli Jonas Gahr Støren isoisoisoisä.
## Lähteet

## Aiheesta muualla
Lucette Descaves

**Lucette Descaves** (1906–1993) oli ranskalainen pianisti.

Descaves opiskeli Marguerite Longin johdolla Pariisin konservatoriossa. Hän sai siellä ensimmäisen palkinnon pianonsoitossa vuonna 1923. Descaves opetti Pariisin konservatoriossa, kunnes jäi eläkkeelle vuonna 1976. Hän kuitenkin jatkoi opettamista oppilaansa Jacques Taddein perustamassa Rueil-Malmaisonin konservatoriossa. Descaves opetti Taddein lisäksi muiden muassa Michel Legrandia, Jean-Yves Thibaudetia, Pascal Rogéa sekä Katia ja Marielle Labèqueta.

Descaves keskittyi merkittävästi aikansa säveltäjien tuotantoon. Hän kantaesitti André Jolivetin ja Jean Rivierin konsertot pianolle ja orkesterille. Descaves levytti Arthur Honeggerin ja Albert Rousselin kokonaispianotuotannot. Hänen ohjelmistoonsa kuului lisäksi muun muassa Maurice Ravelin ja Wolfgang Amadeus Mozartin sävellyksiä.

## Lähteet
Øystein Wiik

**Øystein Wiik** (s. 7. heinäkuuta 1956) on norjalainen näyttelijä, laulaja ja kirjailija. Hän on näytellyt muun muassa Den Nationale Scenessä, Oslo Nye Teaterissa ja Det Norske Teatretissa.
## Romaanit
* *Slakteren* (2011)
* *Hvit Panter* (2012)
* *Casanovasyndromet* (2013)
* *Best når det virkelig gjelder!* (2014)
* *Rekviem* (2015)
* *Den syvende nøkkelen* (2015)
* *Dødsrytteren* (2017)
## Lähteet

## Aiheesta muualla
Gaby Casadesus

**Gaby Casadesus** (9. elokuuta 1901 Marseille – 12. marraskuuta 1999 Pariisi) oli ranskalainen pianisti.

Casadesus opiskeli Marguerite Longin johdolla Pariisin konservatoriossa ja sai siellä ensimmäisen palkinnon pianonsoitossa 16-vuotiaana. Hän meni naimisiin pianisti Robert Casadesusin kanssa vuonna 1921. Gaby Casadesus tulkitsi ohjelmistoa muiden muassa Claude Debussylta, Maurice Ravelilta, Gabriel Faurélta, Florent Schmittilta ja Moritz Moszkowskilta. Hänen on kerrottu olleen läheisessä yhteistyösuhteessa osaan säveltäjistä. Lisäksi Casadesus erikoistui Felix Mendelssohnin teoksiin. Hän esiintyi myös duopianistina miehensä kanssa.

Casadesus opetti sekä Pariisissa että Yhdysvalloissa, johon hän lähti miehensä kanssa toisen maailmansodan takia. Casadesus sai miehensä kanssa Jean-pojan, josta myös tuli pianisti. Vuonna 1941 Casadesus esitti Princetonissa viulua soittaneen Albert Einsteinin kanssa muun muassa kaksi osaa yhdestä Wolfgang Amadeus Mozartin viulusonaateista. Casadesus oli mukana perustamassa Kansainvälistä Casadesus-pianokilpailua, jonka uudeksi nimeksi otettiin vuonna 1994 Clevelandin kansainvälinen pianokilpailu.

## Lähteet
Flostan kirkko

**Flostan kirkko** () on Arendalin kunnassa Agderin läänissä Norjassa sijaitseva puinen ristikirkko vuodelta 1632.
## Lähteet

## Aiheesta muualla
Jean Doyen

**Jean Doyen** (1907–1982) oli ranskalainen pianisti.

Doyen opiskeli Marguerite Longin johdolla Pariisin konservatoriossa. Hän teki solistina ensimmäisen esiintymisensä vuonna 1924. Hän kuitenkin palasi Pariisin konservatorioon opiskelemaan kontrapunktia ja sävellystä vuonna 1926. Doyen työskenteli vuosina 1941–1977 Pariisin konservatorion pianonsoiton opettajana Marguerite Longin seuraajana. Hän tuli erityisen tunnetuksi 1800–1900-lukujen ranskalaisten piano-ohjelmiston tulkitsijana. Hän esitti muiden muassa Gabriel Piernén, Reynaldo Hahnin, Vincent d’Indyn, Maurice Ravelin ja Gabriel Faurén teoksia.

## Lähteet
Toynbee-laatat

Toynbee-laatat ovat lähinnä yhdysvalloissa ja Etelä-Amerikassa havaittuja asfalttiin upotettuja laattoja (yleensä kooltaan noin 30x15 senttimetriä) joiden alkuperä tai merkitys on yhä tuntematon. Laattoja on havaittu noin kahdessakymmenessä Yhdysvaltain kaupungissa ja neljässä Etelä-Amerikan kaupungissa. Ensihavainnot laatoista tehtiin 1980-luvun loppupuoliskolla, ja ensi kertaa niistä uutisoitiin *[[The Baltimore Sun]]* -sanomalehdessä vuonna 1994. Useita väärennöksinä ja jäljitelminä pidettyjä laattoja on sittemmin ilmestynyt ympäri Yhdysvaltoja, erityisesti 2000-luvulla. Suurin osa laatoista on löydetty Philadelphian alueelta ja lähiseudulta, kuten New Yorkista, Baltimoresta ja Pittsburghista. Nykyään useimmat laatoista on tuhoutunut muun muassa tietöiden seurauksena tai ne on poistettu vandalsimina.

Laattojen materiaalina on todennäköisesti linoleumi.

### Laattojen sisältö
Kaikki alkuperäisenä pidetyn tekijän laatat sisältävät yleensä saman tekstin (alla), mahdollisesti pienin variaatioin. Toisinaan laattojen vieressä on nähty myös poliittisia viestejä. Santiago de Chilestä löytyneestä laatasta on löydetty katuosoite *2624 S. 7th Philadelphia, [[Pennsylvania]].*
 TOYNBEE IDEA
 IN MOViE `2001
 RESURRECT DEAD
 ON PLANET JUPiTER

## Teorioita merkityksestä
Laattojen tekstin uskotaan viittaavan historioitsija Arnold J. Toynbeehin ja seuraavan rivin Stanley Kubrickin elokuvaan Avaruusseikkailu 2001. 

Seuraavia asioita on esitetty Toynbee-laattojen sisältöjen lähteeksi

* Arnold J. Toynbeen teos *Experiences* (1969), joka yhdessä osassa käsittelee uudelleensyntymistä.
* *[[The Toynbee Convector]],* vuoden 1984 sci-fi -novelli.
* *[[Jupiter V]],* vuoden 1953 sci-fi -novelli, jossa avaruusalus on nimeltään Arnold Toynbee.
* David Mametin kuunnelma "4 A.M" (1985), jossa henkilö soittaa radio-ohjelmaan puhuakseen ylösnousemuksesta ja Arnold Toynbeestä.

## Katso myös

* Katutaide
* Graffiti

## Lisää aiheesta

* https://toynbeeidea.com/ - Toynbee-laattoihin keskittyvä verkkosivusto
* *Resurrect Dead: The Mystery of the Toynbee Tiles* (2011) - Dokumenttielokuva
Hugo Travers

**Hugo Travers** (s. 1997 Versailles) on ranskalais-britannialainen toimittaja ja sisällöntuottaja. Hän on tullut tunnetuksi Youtube-kanavallaan **HugoDécrypte**, jonka hän perusti vuonna 2015. Elokuussa 2024 kanavalla oli noin 2,85 miljoonaa tilaajaa. Travers on haastatellut muun muassa entistä Ranskan pääministeriä Édouard Philippeä ja presidentti Emmanuel Macronia, Kansallisen liittouman johtajaa Marine Le Peniä sekä Ukrainan presidentti Volodymyr Zelenskyiä. Travers on opiskellut Sciences Po -yliopistossa Pariisissa.
## Lähteet

## Aiheesta muualla

* Hugo Traversin Youtube-kanava
Jeanne-Marie Darré

**Jeanne-Marie Darré** (30. heinäkuuta 1905 Givet – 26. tammikuuta 1999 Pariisi) oli ranskalainen pianisti.

Darré sai varhaista opetusta äidiltään. Tämän jälkeen hän opiskeli Pariisin konservatoriossa Marguerite Longin ja Isidore Philippin johdolla. Lisäksi hän sai ohjausta Gabriel Faurélta, Camille Saint-Saënsilta ja Maurice Ravelilta. Darré piti ensimmäisen esiintymisensä 14-vuotiaana ja teki ensimmäiset äänityksensä kaksi vuotta myöhemmin. Pariisissa hän esiintyi ensimmäisen kerran 20-vuotiaana. Vuonna 1926 hän esitti yksittäisessä konsertissa kaikki Saint-Saënsin viisi pianokonserttoa Orchestre Lamoureux’n kanssa. Darré keskittyi esiintymään pitkälti Euroopassa ja aloitti esiintymisen Amerikassa vasta vuonna 1962. Hän teki Carnegie Hall -debyyttinsä esittämällä Saint-Saënsin pianokonserton nro 2.

Darré sai vuonna 1966 Kunnialegioonan upseerin arvon. Vuosi myöhemmin hänestä tehtiin Ordre des Arts et des Lettres’n *Chevalier*. Darré tuli tunnetuksi varsinkin Frédéric Chopinin ja Franz Lisztin sävellysten tulkitsijana. Lisäksi hän äänitti muun muassa Vincent d’Indyn teoksia.

## Lähteet
Joel Shankle

**Joel Warren Shankle** (2. maaliskuuta 1933 – 8. huhtikuuta 2015) oli yhdysvaltalainen yleisurheilija, joka kilpaili pääasiallisesti 110 metrin aitajuoksussa.
Shankle osallistui Melbournen kesäolympialaisiin 1956, jossa hän sijoittui kolmanneksi ajalla 14,1. Hänen ennätyksensä oli samana vuonna juostu 13,7.

## Lähteet
Agnelle Bundervoët

**Agnelle Bundervoët** (12. lokakuuta 1922 – 14. helmikuuta 2015) oli ranskalainen pianisti.

Bundervoët aloitti pianonsoiton opiskelun 4-vuotiaana. Hän opiskeli jo 7-vuotiaana kansallisessa konservatoriossa Marseillessa ja suoritti 10-vuotiaana opintoja Pariisin konservatoriossa. Varhaisimmat opinnot Pariisin konservatoriossa koskivat musiikin teoriaa ja yksityistä ohjausta Lazare Lévyltä. Täysopiskelijoiksi ei kuitenkaan otettu alle 13-vuotiaita. Bundervoëtin opinnot Pariisin konservatoriossa katkaisi toinen maailmansota. Hänen opettajansa erotettiin tehtävistään konservatoriossa, hänen isänsä kuoli sotavangiksi jouduttuaan ja hänen veljensä lentokone syöksyi Englannin kanaaliin. Bundervoët kuitenkin valmistui Pariisin konservatoriosta vuonna 1948. Hänelle myönnettiin *Grand Prix du Disque* hänen ensimmäisestä levytyksestään, joka sisälsi Johann Sebastian Bachin musiikkia.

Bundervoët kantaesitti Elsa Barrainen pianokonserton vuonna 1954. Hänelle omistettiin Thomas Stubbsin pianokonsertto. Bundervoët lopetti konsertoinnin 1950-luvun puolessavälissä reuman takia, mutta sai huomattavasti entistä suuremman yleisön äänityksillään, joiden tekemisen lomassa pystyi pitämään taukoja. Hän opetti vuosikymmenten ajan Versailles’n kansalliskonservatoriossa.

## Lähteet
Jean Casadesus

**Jean Casadesus** (7. heinäkuuta 1927 Pariisi, Ranska – 20. tammikuuta 1972 lähellä Renfrewia, Ontario, Kanada) oli ranskalainen pianisti.

Casadesus oli Robert ja Gaby Casadesusin poika. Samaan sukuun kuuluivat kapellimestari-säveltäjä Francis Casadesus ja alttoviulisti Henri Casadesus. Casadesus pääsi 11-vuotiaana Pariisin konservatorioon. Vuonna 1939 tai 1940 hän muutti perheineen Yhdysvaltoihin, jossa hän opiskeli Princetonin yliopistossa. Casadesus voitti Philadelphian orkesterin järjestämän nuorten solistien kilpailun vuonna 1946. Hän teki samana vuonna debyyttinsä esiintymällä solistina Eugene Ormandyn johtamassa Maurice Ravelin G-duuripianokonserton esityksessä. Vuonna 1947 Casadesus palkittiin Geneven kansainvälisessä musiikkikilpailussa.

Casadesus liittyi vuonna 1954 Ranskassa Fontainebleaun amerikkalaisen konservatorion henkilökuntaan. Vuonna 1965 hän sai taiteilijaresidenssin Binghamton Universitysta, jossa hän siitä lähtien vietti puolet vuodesta. Casadesus oli naimisissa ja hänellä oli tytär. Hän kuoli autokolarissa Kanadassa vuonna 1972. Hän oli pitänyt resitaalin Deep Riverissä ja oli sieltä matkalla Ottawaan sekä Sarniaan jatkamaan esiintymistä. Onnettomuudessa kuoli myös toisessa autossa matkustanut pariskunta. Casadesusin auton kuljettaja joutui kriittiseen tilaan.

## Lähteet
Zino Francescatti

**René-Charles ”Zino” Francescatti** (9. elokuuta 1902 Marseille – 17. syyskuuta 1991 La Ciotat) oli ranskalainen viulisti. Hän tuli tunnetuksi lyyrisestä esitystavastaan ja oman aikansa viulumusiikin tulkinnoistaan esimerkiksi Darius Milhaud’lta, Leonard Bernsteinilta ja Karol Szymanowskilta.

Francescatti oli italialaistaustainen. Hänen molemmat vanhempansa soittivat viulua, ja hänen isänsä oli aikoinaan ollut Niccolò Paganinin oppilas. Francescatti aloitti viulunsoiton opiskelun 3-vuotiaana. Hän teki debyyttinsä 5-vuotiaana ja esiintyi solistina Ludwig van Beethovenin viulukonserton esityksessä jo 10-vuotiaana. Francescatti teki virallisen Pariisin-debyyttinsä vuonna 1925 esiintymällä solistina Paganinin viulukonserton nro 1 tulkinnassa. Saavuttuaan Pariisiin vuonna 1924 hän myös perusti duon Maurice Ravelin kanssa. Francescatti esiintyi vuodesta 1928 lähtien laajalti Euroopassa ja Etelä-Amerikassa. Yhdysvalloissa hän esiintyi ensimmäisen kerran vuonna 1939 New Yorkin filharmonikkojen kanssa. Tuolloinkin hän tulkitsi Paganinin ensimmäisen viulukonserton.

Myöhemmällä urallaan Francescatti kiersi Robert Casadesusin kanssa. Kaksikko muun muassa levytti yhdessä kaikki Ludwig van Beethovenin viulusonaatit. Lisäksi Francescatti teki muun muassa Beethovenin viulukonserton levytyksen Bruno Walterin johtaman Columbia Symphony Orchestran solistina. Vaikka Francescatti asui New Yorkissa, hän palasi usein Ranskaan esiintymään ja opettamaan. Jäätyään eläkkeelle vuonna 1976 hän asettui pysyvästi Ranskaan ja myi arvokkaan Stradivarius-viulunsa Salvatore Accardolle. Vuonna 1987 Francescatti perusti opetussäätiön ja Aix-en-Provencessa pidettävän viulukilpailun.

## Lähteet
Robert Casadesus

**Robert Casadesus** (7. huhtikuuta 1899 Pariisi – 19. syyskuuta 1972 Pariisi) oli ranskalainen pianisti, säveltäjä ja musiikkipedagogi.

Casadesus opiskeli Pariisin konservatoriossa ja sai siellä ensimmäisen palkinnon vuonna 1913. Hän piti ensimmäisen resitaalinsa vuonna 1917 ja voitti Diémer-palkinnon vuonna 1920. Casadesusta opetti pianonsoitossa Louis Diémer ja sävellyksessä Xavier Leroux. Casadesus oli vuodesta 1921 naimisissa pianisti Gaby Casadesusin kanssa. Hän kiersi esiintyjänä laajalti vuodesta 1922 lähtien. Hän piti usein resitaaleja myös duona vaimonsa kanssa.

Casadesus ystävystyi säveltäjä Maurice Ravelin kanssa esitettyään tämän teoksen *[[Gaspard de la nuit]]* ja säveltäjän nautittua muista esiintyjistä poikenneeksi kokemastaan tulkinnasta. Tämän jälkeen Casadesus kiersi Euroopassa Ravelin ja sopraano Madeleine Greyn kanssa. Toisen maailmansodan sytyttyä Casadesus lähti Yhdysvaltoihin, jossa hän asui Princetonissa ja Newportissa. Fyysikko ja harrastelijaviulisti Albert Einstein asui hänen naapurinaan. Casadesus palasi Ranskaan vuonna 1946 ja johti Fontainebleaun amerikkalaista konservatoriota. Casadesus kantaesitti itse säveltämänsä konserton kolmelle pianolle ja jousiorkesterille New Yorkissa 24. heinäkuuta 1965. Hänen kanssaan pianosolisteina esiintyivät hänen vaimonsa ja pariskunnan poika Jean Casadesus. Casadesus jatkoi säveltämistä, levyttämistä ja opettamista kuolemaansa saakka.

Casadesus levytti muun muassa Ludwig van Beethovenin viulusonaatit ja César Franckin viulusonaatin Zino Francescattin kanssa. Hän tuli tunnetuksi myös Wolfgang Amadeus Mozartin teosten äänityksistään ja levytti tämän pianokonserttoja George Szellin johtaman Clevelandin orkesterin kanssa. Casadesus äänitti monia Ravelin teoksia. Hänen ohjelmistonsa ulottui Johann Sebastian Bachista Olivier Messiaeniin. Casadesus sävelsi seitsemän sinfoniaa, konsertoja, kamarimusiikkia ja pianoteoksia. Viimeinen sinfonioista kantaesitettiin New Yorkissa postuumisti 8. marraskuuta 1972. Tällä seitsemännellä sinfonialla on lisänimi ”Israel”, ja se on omistettu George Szellille. Kyse on modernista teoksesta, jonka esittämiseen vaaditaan SATB-solistit, lasten ja aikuisten kuorot sekä orkesteri. Vuonna 1975 järjestettiin ensimmäinen kansainvälinen Robert Casadesus -pianokilpailu Clevelandissa. Vuonna 1994 tapahtuman uudeksi nimeksi otettiin Clevelandin kansainvälinen pianokilpailu.

## Lähteet
Petter Stenhagen

**Petter Stenhagen**, myös **Steenhagen** (2. marraskuuta 1712 Lövånger Ruotsi – 11. marraskuuta 1772 Kokkola) oli kauppias, laivanvarustaja, raatimies ja moninkertainen edustaja Ruotsin säätyvaltiopäivillä.

## Henkilöhistoria
Stenhagenin vanhemmat olivat  rykmentinvälskäri Conrad Stenhagen ja Margareta Warg ja puoliso vuodesta 1744 Catharina Kiemmer (1722–1774). Stenhagen oli kauppias ja laivanvarustaja Kokkolassa, Kokkolan raatimies vuodesta 1752 kuolemaansa asti ja edustaja Ruotsin säätyvaltiopäivillä 1760–1762, 1765–1766, 1769 ja 1771. Valtiopäivillä hän kannatti useimmiten hattupuoluetta, mutta toisilla valtiopäivillään myssyjä. Jo ensimmäisillä valtiopäivillään Stenhagen pyrki vaikuttamaan, että Pohjanmaan ja Länsipohjan kaupungit saisivat tapulikaupunkien oikeudet ulkomaan kauppaan. Kun tämä toteutui 1765, sen voi laskea olleen myös Stenhagenin ansiota. Valtiopäivillä 1771 Stenhagen edusti taas hattuja, mutta myssyjen ja hattujen välisessä kiistassa porvariston edustajien kesken hänet erotettiin säädystään.

## Julkaisuja
* *Ödmjukt memorial*, 1761
* *Tankar om nödwändigheten af stapel-städers anläggande i Sweriges norra orter och i synnerhet i Öster- och Wästerbottn*, 1762
* *Additament uti stapelstads saken*, 1765

## Lähteet

## Aiheesta muualla
*
Karl Frithiof Winter

**Karl Frithiof Winter** (24. syyskuuta 1865 – 17. helmikuuta 1927) oli suomalainen kauppias ja Helsingissä toimineen Winterin lelukaupan perustaja ja johtaja. Lelukauppa toimi 1990-luvulle saakka.

Winter oli Helsingin reaalikoulussa koulunkäynnin päätettyään työssä ensin insinööri Nordqvistin Amerikkalaisessa makasiinissa Helsingissä ja sitten prokuristina Helsingin Kalkkiuuni Oy:ssä. Vuonna 1894 hän avasi veljensä kanssa lelukaupan  Kasarmikadulla. Vuodesta 1903 alkaen Winterin lelukauppa sijaitsi Wreden pasaasissa eli Vanhalla Kauppakujalla Aleksanterinkatu 46:ssa. Kaupassa myytiin myös talous-, koru- ja lyhyttavaraa. Enimmillään Winterillä oli kolme lelukauppaa Helsingissä, kolme sivuliikettä Turussa, Viipurissa ja Terijoella sekä useita agentuureja. Myöhemmin lelukauppa sijaitsi Uudessa City-käytävässä Aleksanterinkatu 21:ssa.

Helmikuussa 1927 61-vuotiaana kuollut Winter lahjoitti testamentissaan noin 3 miljonaa markkaa yksityishenkilöille ja yhteisöille muun muassa Åbo Akademille, Svenska kulturfondenille, Samfundet Folkhälsanille ja suojeluskuntajärjestölle.

Toiminimenä aloittanut Winterin lelukauppa muutettiin vuonna 1912 osakeyhtiöksi nimellä Ab K. F. Winter Oy. Tämä yhtiö purettiin 1919 ja sen tilalle tuli toiminimi K. F. Winter. Winterin kuoltua lelukauppa siirtyi Winterin testamentin kautta lahjoituksena Samfundet Folkhälsanille ja uusi omistaja perusti 1929 Ab K. F. Winter Oy:n. Vuonna 1942 Folkhälsan myi lelukaupan varastoineen pankkiiriliike Ane Gyllenbergille. Pankkiiriliike purki vanha osakeyhtiön ja perusti tilalle 1942 K. F. Winter Oy Lelukauppa -yhtiön. 1960-luvulla yhtiön omistus siirrettiin Signe ja Ane Gyllenbergin säätiölle. Vuonna 1991 säätiö myi lelukaupan liiketoiminnan kolmen yksityishenkilön perustamalle uudelle Winter-yhtiölle. Tämän yhtiön ja lelukaupan toiminta päättyi vuonna 1998. K. F. Winter Oy Lelukauppa-yhtiö pysyi Signe ja Ane Gyllenbergin säätiön omistuksessa ja sen nimeksi muutettiin Wintros Oy Ab. 

## Lähteet

## Aiheesta muualla
* Joulupukki Winterin lelukaupassa joulun alla 1954, Helsingin kaupunginmuseo (Finna)
* Leikkikaluliike Winter, Keskuskatu 6, Citykuja, valokuva vuodelta 1960, Helsingin kaupunginmuseo (Finna)
Jean-Baptiste Pater

**Jean-Baptiste Joseph Pater** (1695–1736) oli ranskalainen taidemaalari. Hän opiskeli ensin Jean Baptiste Guidén ja sitten lyhyesti kuuluisan Jean Antoine Watteaun johdolla. 
Pater ja Watteau olivat molemmat kotoisin Valenciennesista. Myöhemmin Pater seurasi Watteauta Pariisiin ja valitsi omiin töihinsä hyvin samankaltaisia aiheita. Nimellä *fêtes galantes* kutsutaan kuvia ylhäisistä ihmisryhmistä maaseutuympäristössä. Siinä missä Watteau maalasi väsyneitä sotajoukkoja levähtämässä, Paterin mallit, osa aristokraattisessa puvussa, osa teatteriasuissa, seurustelevat vastakkaisen sukupuolen edustajien kanssa flirttaillen.

Paterin huomiotaherättävä tuotteliaisuus johtui elämäkertojen mukaan yhtä aikaa ahneudesta ja taiteilijan pelosta menettää työkykynsä. Monet hänen merkittävistä teoksistaan on tehty hänen lyhyen elämänsä viimeisellä vuosikymmenellä. Fredrik Suuri ja muut keräilijät ostivat hänen teoksiaan, ja vuonna 1735 Ludvig XV tilai häneltä metsästysaiheisen teossarjan Versaillesin palatsiin.

Pater pääsi Ranskan taideakatemian, Académie des Beaux-Arts jäseneksi vuonna 1728.


Jean-Baptiste Pater 002.jpg|*Les Joies de la vie rurale*
PATER, Jean Baptiste Joseph - Concert Champêtre.jpg|*Concert champêtre*, 1734
The Dance by Jean-Baptiste Pater (1695-1736) - IMG 7239.JPG|*La Danse*
Jean-Baptiste Pater - Repose in a Park.jpg|*Repos au parc* 
Jean-Bapstiste Pater Familienausflug.jpg|*Excursion de famille à la campagne*
Jean-Baptiste Pater - Les Baigneuses (The Bathers) - WGA17118.jpg|*Les Baigneuses*
Bemberg Fondation Toulouse - Personnages sous une tente - Jean-Baptiste Pater - HT Inv.1104.jpg|*Personnages sous une tente* 


## Lähteet
Daiki Hashimoto

**Daiki Hashimoto** (; s. 7. elokuuta 2001) on japanilainen telinevoimistelija. Hän on kolminkertainen olympiavoittaja ja viisinkertainen maailmanmestari.

Hashimoto saavutti ensimmäisen aikuisten arvokisamitalinsa, pronssia joukkuekilpailuissa, Stuttgartin MM-kilpailuissa 2019. Tokion kesäolympialaisissa 2021 hän voitti kultaa moniottelussa ja rekillä sekä saavutti hopeaa joukkuekilpailussa. Yksittäisten telineiden karsinnoissa hän sijoittui hevosella kahdeksanneksi, nojapuilla ja permannolla kymmenenneksi sekä renkailla 27:nneksi. Kita-Kyūshūn MM-kilpailuissa 2021 hän saavutti hopeaa moniottelussa ja rekillä sekä sijoittui nojapuilla neljänneksi. Hän sijoittui karsinnoissa hevosella neljänneksi ja permannolla viidenneksi mutta ei osallistunut näiden telineiden loppukilpailuihin.

Hashimoto voitti ensimmäisen maailmanmestaruutensa Liverpoolissa 2022, kun hän oli moniottelun ykkönen. Hän saavutti Liverpoolissa MM-hopeaa joukkuekilpailussa, permannolla ja rekillä. Antwerpenin MM-kilpailuissa 2023 hän voitti kultaa joukkuekilpailussa, moniottelussa ja rekillä sekä sijoittui permannolla seitsemänneksi. Pariisin kesäolympialaisissa 2024 hän voitti kultaa joukkuekilpailussa ja sijoittui kuudenneksi moniottelussa. Hän ei selviytynyt telinekohtaisiin loppukilpailuihin. Jakartan MM-kilpailuissa 2025 hän saavutti kultaa moniottelussa ja hopeaa rekillä. Nojapuiden karsinnassa hän sijoittui seitsemänneksi, muttei osallistunut loppukilpailuun.

## Lähteet
Nils Dahlman

**Nils Petter Dahlman** () oli suomenruotsalainen poliitikko, virkamies ja urheiluliikkeen johtomiehiä. 

Dahlman toimi nimismiehenä Jomalassa vuosina 1948–1951, Suomen Yhdyspankin pankinjohtajana Maarianhaminassa 1951–1967 ja Maarianhaminan pormestarina vuosina 1967–1980. Hän oli vuosikymmeniä Ahvenanmaan näkyvimpiä poliittisia johtajia toimien Ahvenanmaan maakuntapäivien jäsenenä 1955–1960 ja 1964–1979. Maakuntapäivien ensimmäisenä varapuhemiehenä hän toimi 1972–1977 ja puhemiehenä 1978–1979. Vuosina 1963–1972 hän toimi Maarianhaminan kaupunginvaltuuston puheenjohtajana. Hän nousi vuoden 1968 presidentinvaaleissa presidentti Kekkosta äänestäneen vaaliliiton valitsijamieheksi varamiehen paikalta, kun varsinainen valitsijamies Evald Häggblom oli sairastunut. Hän oli myös vuoden 1970 eduskuntavaaleissa ja vuoden 1978 presidentivaaleissa ehdokkaana, mutta ei tullut valituksi. Varatuomarin arvon hän sai vuonna  1948, ja hänelle myönnettiin laamannin arvo vuonna 1984.

Nils Dahlman oli myös aktiivi toimija urheilujärjestöissä. Itse hän saavutti nuoruudessaan vuonna 1936 SFI:n kymmenottelumestaruuden IFK Mariehamnin edustajana. Myöhemmin hän edusti IF Åland-seuraa. Vuosina 1974–1979 hän toimi SVUL:n varapuheenjohtajana. Hän toimi myös erityisesti yleisurheilun johtotehtävissä, kuten IAAF:n teknisessä komiteassa. Vuonna 1982 hänelle myönnettiin IAAF:n kunniajäsenyys eli ”Veteran of IAAF”.

Nils Dahlmanille myönnettiin vuonna 1965 Suomen Leijonan ritarikunnanI luokan ritarimerkin ja vuonna 1980 Suomen Valkoisen Ruusun ritarikunnan I luokan ritarimerkin.

Nils Dahlmanin poika on Johan Dahlman, joka toimi vuodesta 1981 ahvenmaalaisen Alandia Vakuutus -vakuutuskonsernin toimitusjohtajana.

## Lähteet
Wataru Tanigawa

**Wataru Tanigawa** (; s. 23. heinäkuuta 1996) on japanilainen telinevoimistelija. Hän on joukkuekilpailun olympiavoittaja ja on saavuttanut mitaleja MM-kilpailuissa.

Tanigawa voitti kesäuniversiadeissa 2017 kultaa joukkuekilpailussa sekä saavutti pronssia moniottelussa, permannolla, nojapuilla ja rekillä. Myös vuoden 2019 kesäuniversiadeissa hän voitti kultaa joukkuekilpailussa. Ensimmäisissä MM-kilpailuissaan Montrealissa 2017 hän oli parhaimmillaan nojapuiden karsinnassa 11:s ja renkaiden karsinnassa 15:s. Dohan MM-kilpailuissa 2018 hän saavutti joukkuekilpailussa pronssia sekä sijoittui hypyn karsinnassa 11:nneksi ja nojapuiden karsinnassa 13:nneksi. Stuttgartin MM-kilpailuissa 2019 hän saavutti jälleen joukkuekilpailussa pronssia. Telinekohtaisissa karsinnoissa hän oli parhaimmillaan renkailla 28:s. Tokion kesäolympialaisissa 2021 hän saavutti hopeaa joukkuekilpailussa. Moniottelun karsinnassa hän oli kolmastoista. Yksittäisten telineiden karsinnoissa hän sijoittui nojapuilla 11:nneksi, permannolla 14:nneksi, renkailla 17:nneksi, hevosella 25:nneksi ja rekillä 32:nneksi. 

Vuonna 2022 Tanigawa voitti Aasian kisoissa Hangzhoussa kultaa hypyssä sekä sai hopeaa joukkuekilpailussa ja pronssia renkailla. Saman vuoden MM-kilpailuissa Liverpoolissa hän saavutti hopeaa joukkuekilpailussa ja pronssia moniottelussa sekä sijoittui hypyssä seitsemänneksi. Pariisin kesäolympialaisissa 2024 hän voitti kultaa joukkuekilpailussa.

Wataru Tanigawan veli Kakeru Tanagawa on myös telinevoimistelun arvokisamitalisti.

## Lähteet
Ouigo

**Ouigo** on brändinimi Ranskan kansallisen rautatieyhtiön SNCF:n liikennöimille halvempien lippujen junille, sekä tavanomaisille että suurnopeusjunille. Se perustettiin vuonna 2013. Ouigon on tarkoitus olla SNCF:n halvempi junapalvelu premium-tason TGV inOuihin verrattuna.

## Historia

SNCF:llä on käynnissä projekti, jonka tarkoituksena on esimerkiksi korvata perinteinen TGV-brändi Ouigolla ja vuonna 2017 perustetulla paremman tason inOuilla. Projektin tavoitteena on uudistamalla pitää SNCF:n junat kilpailukykyisinä kilpailevia junayhtiöitä ja kasvavaa bussiliikennettä vastaan.

Ouigo perustettiin vuonna 2013 tarjoamaan halvempia junamatkoja Ranskassa. Brändin junat ovat palveluiltaan riisuttuja ja niissä on vain yksi matkustusluokka. Alun perin kaikki Ouigo-junat olivat TGV-kalustoa eli suurnopeusjunia. Näiden palveluiden nimi on *Ouigo Grande Vitesse*. Vuonna 2021 brändi laajentui Espanjaan, kun Ouigo España aloitti liikenteen. Vuonna 2022 lanseerattiin *Ouigo Train Classique*, jotka ovat tavanomaisia veturivetoisia junia.

## Lähteet
Otto Bache

**Otto Bache** (21. elokuuta 1839 – 28. kesäkuuta 1927) oli tanskalainen taidemaalari ja Tanskan kuninkaallisen taideakatemian professori. Hän oli Wilhelm Marstrandin oppilas ja tuli tunnetuksi muotokuvista sekä historiamaalauksista.
## Teoksia

Edouard Suenson.jpg|*[[Edouard Suenson]]* (1882)
Otto Bache - De sammensvorne rider fra Finderup.jpg|*De Sammensvorne rider fra Finderup efter Mordet på [[Eerik Klipping|Erik Klipping]] Skt. Cæcilienat* (Frederiksborgin museo, 1882)
Coronation of Christian IV in 1596.jpg|*[[Kristian IV|Christian IV]]'s Kroningstog* (Fredriksborgin museo, 1887)

## Lähteet

## Aiheesta muualla
Janakkalan helluntaiseurakunta

**Janakkalan helluntaiseurakunta** on Janakkalassa toimiva helluntaiseurakunta. Seurakunta on perustettu vuonna 2003. Seurakunnan toimitilat sijaitsevat Turengin keskustassa Liikekujalla. Helluntaiherätys on toiminut Janakkalassa 1970-luvulta lähtien, mutta itsenäinen seurakunta perustettiin 2000-luvun alussa. Seurakunnan toimintaan kuuluvat viikoittaisten kokousten lisäksi lapsi -ja varkkityö, raamattupiiri, musiikkitoiminta ja lähetystyö. 

## Historia
Helluntaiherätyksen työ Janakkalassa alkoi 1970-luvulla. Tuolloin toiminnasta vastasi Hämeenlinnan helluntaiseurakunnan Turengin rukouspiiri. Vuonna 1975 helluntaiseurakunta palkkasi Turenkiin työntekijäksi evankelista Timo Närhen. Helluntaiseurakunta itsenäistyi vuonna 2003.

2010-luvulla seurakunnan toiminta on kasvanut erityisesti kongolaisten maahanmuuttajien toimesta. Maahanmuuttajat ovat pitäneet seurakunnassa omaa kuoroa ja omia kokouksia.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Jennifer Gadirova

**Jennifer Gadirova** (s. 3. lokakuuta 2004 Dublin, Irlanti) on brittiläinen telinevoimistelija. Hän on joukkuekilpailun olympia-, MM- ja EM-mitalisti.

Gadirova saavutti juniorien MM-kilpailuissa 2019 hypyssä hopeaa. Tokion kesäolympialaisissa 2021 hän saavutti pronssia joukkuekilpailussa sekä sijoittui permannolla seitsemänneksi ja moniottelussa 13:nneksi. Telinekohtaisissa karsinnoissa hän oli puomilla 24:s ja nojapuilla 43:s. Vuonna 2022 hän saavutti Münchenin EM-kilpailuissa hopeaa joukkuekilpailussa ja sijoittui permannolla viidenneksi. Saman vuoden MM-kilpailuissa Liverpoolissa hän saavutti joukkuekilpailussa hopeaa ja sijoittui permannolla seitsemänneksi. Pariisin kesäolympialaisista 2024 Gadirova oli poissa nilkkavamman vuoksi.

Jennifer Gadirovan kaksossisko Jessica Gadirova on telinevoimistelun olympiamitalisti ja maailmanmestari. Heidän vanhempansa ovat kotoisin Azerbaidžanista. Vanhemmat muuttivat vuonna 2001 Englantiin ja vuonna 2004 muutamaksi kuukaudeksi töihin Dubliniin, jossa kaksoset syntyivät.

## Lähteet
Hankasalmen helluntaiseurakunta

**Hankasalmen helluntaiseurakunta** on Hankasalmellassa toimiva helluntaiseurakunta. Seurakunta on perustettu vuonna 1966. Seurakunnan toimitilat sijaitsevat Hankasalmen keskustassa Keskustiellä.  Seurakunnan toimintaan kuuluvat jumalanpalvelusten lisäksi lapsi- ja nuorisotyö, vanhustyö sekä vankilatyö.. 

Vuonna 1966 perustettu helluntaiseurakunta toimi aluksi Asemalla entisessä matkustajakodissa. Toukokuussa 1983 helluntaiseurakunta osti nykyisen toimitilansa kirkonkylän kupeesta.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Trương Mỹ Lan

**Trương Mỹ Lan** (s. 13. lokakuuta 1956) on vietnamilainen liikenainen ja tuomittu rikollinen. Lan perusti vuonna 1992 kiinteistöalan yrityksen Tập đoàn Vạn Thịnh Phátin, joka joutui korruptiosyytteiden kohteeksi vuonna 2022. Maaliskuussa 2024 Lan tuomittiin syylliseksi roolistaan 304 biljoonan đồngin (n. 11&nbsp;450 miljardin euron) talousrikoksessa. Lan ja hänen avunantajansa kavalsivat rahaa SCB-pankilta hyödyntäen lahjuksia ja peiteyrityksiä.

11. huhtikuuta 2024 Trương Mỹ Lan tuomittiin kuolemaan rangaistuksena roolistaan korruptioskandaalissa, jota on kuvailtu Kaakkois-Aasian historian suurimmaksi.

## Lähteet
Purjetetrat

**Purjetetrat** (Crenuchidae) on tetrakaloihin kuuluva kalaheimo. Lajeja elää makeissa vesissä Etelä-Amerikassa. Heimon lajit luettiin aiemmin kuuluviksi tetroihin.

## Lajit ja anatomia
Purjetetrojen alaheimoon Characidiinae kuuluu 10 sukua ja 82 lajia ja alaheimoon Crenuchinae kaksi sukua ja kolme lajia. Heimon lajit ovat pieniä, useimmiten 3–10 cm pitkiä. Yhteisiä piirteitä ovat kallon luuston ja hampaiden rakenne sekä peräevän ruotojen määrä. Monet purjetetralajit ovat harmaita tai ruskeita, joskus miltei läpikuultavia. 

## Levinneisyys ja elintavat
Purjetetroja tavataan Panamasta Argentiinaan. Ne elävät puroissa, joiden virtaus voi olla hyvin nopea, mutta joukossa on myös hitaasti virtaavien vesien lajeja. Purjetetrat voivat kiivetä vesiputouksia ylös. Lajit syövät eläinplanktonia.

## Lähteet
Jessica Gadirova

**Jessica Gadirova** (s. 3. lokakuuta 2004 Dublin, Irlanti) on brittiläinen telinevoimistelija. Hän on joukkuekilpailun olympiamitalisti sekä muun muassa permantovoimistelun maailman- ja Euroopan-mestari.

Gadirova saavutti Tokion kesäolympialaisissa 2021 pronssia joukkuekilpailussa sekä sijoittui permannolla kuudenneksi ja moniottelussa kymmenenneksi. Telinekohtaisissa karsinnoissa hän oli hypyssä 13:s, nojapuilla 29:s ja puomilla 39:s. Baselin EM-kilpailuissa 2021 hän voitti kultaa permannolla sekä saavutti hopeaa hypyssä ja pronssia moniottelussa. Münchenin EM-kilpailuissa hän voitti jälleen permannolla kultaa, saavutti joukkuekilpailussa hopeaa ja sijoittui hypyssä viidenneksi. Saman vuoden MM-kilpailuissa Liverpoolissa hän voitti kultaa permannolla sekä saavutti hopeaa joukkuekilpailussa ja pronssia moniottelussa.

Antwerpenin MM-kilpailuissa 2023 Britannia oli joukkuekilpailun karsinnassa toinen mutta jäi loppukilpailussa kuudenneksi. Gadirova sijoittui karsinnoissa permannolla toiseksi, moniottelussa kolmanneksi, hypyssä neljänneksi ja puomilla seitsemänneksi. Hän ei kuitenkaan pystynyt osallistumaan henkilökohtaisiin loppukilpailuihin ristisidevamman vuoksi. Hän ei pystynyt osallistumaan myöskään Pariisin kesäolympialaisiin 2024.

Jessica Gadirovan kaksossisko Jennifer Gadirova on telinevoimistelun olympia- ja MM-mitalisti. Heidän vanhempansa ovat kotoisin Azerbaidžanista. Vanhemmat muuttivat vuonna 2001 Englantiin ja vuonna 2004 muutamaksi kuukaudeksi töihin Dubliniin, jossa kaksoset syntyivät.

## Lähteet
Valkealan helluntaiseurakunta

**Valkealan helluntaiseurakunta** eli **Cafe Verso** on Kouvolan Valkealassa toimiva helluntaiseurakunta. Seurakunta on perustettu vuonna 2015. Valkealan helluntaiseurakunnan pastorina toimii Asta Turunen. Seurakunnan toimitilat sijaitsevat Valkealan keskustassa Kustaa III tiellä. Valkealan helluntaiseurakunta kuuluu Suomen Helluntaikirkko-kirkkokuntaan. 

Valkealan helluntaiseurakunnan toiminta on saanut alkunsa Kouvolan helluntaiseurakunnan aluetyöstä. Paikallisseurakunta perustettiin 1. tammikuuta 2015. 

## Toiminta
Cafe Verson toiminta Valkealan toimintakeskuksessa aloitettiin syksyllä 2013. Kahvilan valikoimaan kuuluu paikalliset tuotteet. Lisäksi kahvilassa järjestetään seurakunnan toimintaa, kuten yhteisiä rukousiltoja, raamatuopetusta sekä teemallisia tilaisuuksia ja tapahtumia. Lisäksi seurakunta tukee lähetystyötä Bosniassa, Espanjassa ja Uudessa-Seelannissa. Seurakunnan toimintaa johtaa vanhimmisto.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Enontekiön helluntaiseurakunta

**Enontekiön helluntaiseurakunta** on Enontekiöllä toimiva helluntaiseurakunta. Seurakunta on perustettu vuonna 1988 ja rekisteröitynyt yhdistykseksi vuonna 1990. Seurakunta järjestää tapahtumia Kelotin Rantamajoilla sekä kokoontuu yhteen jumalanpalvelusten, ehtoollistilaisuuksien sekä musiikkitilaisuuksien parissa. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kemijärven Siion-seurakunta

**Kemijärven Siion-seurakunta** eli **Kemijärven helluntaiseurakunta** on Kemijärvellä toimiva helluntaiseurakunta. Seurakunta on perustettu vuonna 1951. Seurakunnan toimitilat sijaitsevat Kemijärven Särkikankaalla Pelkosenniementiellä. Seurakunnan toimintaan kuuluvat jumalanpalvelusten lisäksi pienryhmätoiminta, diakoniatyö ja lähetystyö.

## Historia
Helluntaiherätys saapui Kemijärvelle vuonna 1931, jolloin paikkakunnalle syntyi paikallista herätystä Eino Kokkosen ja August Myyrän työn seurauksena. Uusi herätyskausi oli vuonna 1946, jolloin Anna Oksanen tuli paikkakunnalle. Kemijärven Siion-seurakunta järjestätyi vuonna 1951. Seurakunta kasvoi voimakkaasti erityisesti 1950-luvun lopulla ja 1960-luvun alussa.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kittilän helluntaiseurakunta

**Kittilän helluntaiseurakunta** on Kittilässä toimiva helluntaiseurakunta. Seurakunta on perustettu vuonna 1966. Seurakunnan toimitilat sijaitsevat Kittilän keskustassa Valtatiellä. Seurakunnan toimintaan kuuluvat viikoittaisten jumalanpalvelusten, rukouskokousten ja nuorteniltojen lisäksi lapsityö sekä lähetystyö Ugandassa.

Helluntaiherätys saapui Kittilään jo 1920-luvulla, kun useat helluntailiikkeen puhujat vierailivat paikkakunnalla. Oma seurakunta perustettiin kuitenkin vasta vuonna 1966. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Elimäen Kotikirkko

**Elimäen Kotikirkko** eli **Elimäen helluntaiseurakunta** on Kouvolan Elimäellä toimiva helluntaiseurakunta. Seurakunta on perustettu vuonna 1994. Elimäen Kotikirkon pastorina toimii Jarkko Kokkonen. Seurakunnan toimitilat sijaitsevat Elimäen keskustassa Vanhamaantiellä.  Elimäen Kotikirkko kuuluu Suomen Helluntaikirkko-kirkkokuntaan. 

Seurakunnan toimintamuotoihin kuuluvat viikoittaisten jumalanpalvelusten sekä Sanan ja rukouksen iltojen lisäksi nuoriso- ja lapsityö, lähetystyö Thaimaassa ja Laosissa sekä katulapsityö Venäjällä. Seurakunnan toimintaan kuuluu myös kahvila- ja kirpputoritoiminta sekä ruoka-aputyö.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Amelie Morgan

**Amelie Morgan** (s. 31. toukokuuta 2003 Slough) on brittiläinen telinevoimistelija. Hän on joukkuekilpailun olympiamitalisti ja nojapuiden EM-mitalisti.

Morgan saavutti juniorien MM-kilpailuissa 2018 hopeaa moniottelussa ja puomilla sekä pronssia joukkuekilpailussa, hypyssä ja permannolla. Samana vuonna nuorten kesäolympialaisissa hän saavutti hopeaa moniottelussa ja permannolla sekä pronsia puomilla.

Morgan sijoittui Szczecinin EM-kilpailuissa 2019 moniottelun karsinnassa viidenneksi mutta ei mahtunut mukaan loppukilpailuun. Kesällä 2019 hän kärsi nilkkavammansa, ja myöhemmin hän mursi ranteensa. Baselin EM-kilpailuissa 2021 hän saavutti pronssia nojapuilla sekä sijoittui moniottelussa ja puomilla neljänneksi. Tokion kesäolympialaisissa 2021 hän saavutti pronssia joukkuekilpailussa ja sijoittui moniottelun karsinnassa 33:nneksi. Telinekohtaisissa karsinnoissa hän oli nojapuilla 28:s, puomilla 34:s ja permannolla 57:s.

Morgan on olympialaisten jälkeen opiskellut Yhdysvalloissa ja kilpaillut NCAA:ssa.

## Lähteet
Kolarin helluntaiseurakunta

**Kolarin helluntaiseurakunta** (aik. **Sieppijärven helluntaiseurakunta**) on Kolarissa toimiva helluntaiseurakunta. Seurakunta on perustettu vuonna 1980 ja seurakunnan rukoushuoneyhdistys on rekisteröity vuonna 1966. Seurakunnan pastori on Jorma Lappalainen. Seurakunnan toimitilat sijaitsevat Kolarin keskustassa Lukkarintiellä. Lisäksi seurakunta järjestää tilaisuuksia Sieppijärven rukoushuoneella. 

Seurakunnan toimintaan rukouskonferenssit, raamattuopetus, laulutilaisuudet, lastenleirit ja kirpputoritoiminta. Seurakunta tekee myös lähetystyötä muun muassa Venäjällä ja Baltian maissa.

Kolarin helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta.

## Historia
Sieppijärven helluntaiseurakunta itsenäistyi itsenäiseksi seurakunnaksi vuonna 1981. 1990-luvun alussa nimi muutettiin Kolarin helluntaiseurakunnaksi. Vuonna 1995 seurakunta avasi kirpputorin Kolarin keskustaan, joka toimi vuoteen 2017 saakka. Vuodesta 1990 lähtien seurakunnan pastoripariskuntana on toiminut Jorma ja Tarja Lappalainen.

## Pohjoiskalotin rukouskonferenssi
Seurakunta on vuodesta 1997 järjestänyt Pohjoiskalotin rukouskonferenssia. Aluksi tapahtuma järjestettiin Sieppijärven urheiluhallissa. Vuodesta 2000 lähtien tapahtuma siirtyi Kolarin peruskoulun liikuntasaliin, joka on Kolarin suurin sali. Vuodesta 2014 lähtien tapahtumaa on välitetty TV7:n kautta.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Tadif

**Tadif** () on pikkukaupunki Syyriassa Aleppon itäpuolella. Se tunnetaan esimerkiksi paikalla sijainneesta vanhasta Esraan liitetystä synagogastaan.

## Maantiede
Tadif sijaitsee Pohjois-Syyriassa noin 40 kilometriä Aleppon kaupungista itään ja 4 kilometriä al-Babista etelään.

## Historia
Tadifissa sijaitsee vanha synagoga, joka paikallisessa kansanperinteessä on liitetty raamatun Esran kirjan juutalaiseen pappi Esraan. Perinteen mukaan Babyloniasta Israeliin palaava Esra pysähtyi matkallaan Tadifissa ja kirjoitti ylös Vanhan testamentin kirjoja. Paikalla olevan synagogan seinästä on löydetty kaiverrus, jonka mukaan sitä on korjattu 1300-luvulla. Paikka oli Aleppon juutalaisten pyhiinvaelluspaikka, ja synagogan ympärille oli muodostunut juutalainen yhteisö. 1850-luvun puolivälillä kirjoittanut Benjamin II mainitsi paikalla asuneen 20 juutalaista perhettä.

Syyrian sisällissodan aikana kaupunkia hallitsi jonkin aikaa äärijärjestö Isis. Bašar al-Assadin hallintoa tukevat joukot uutisoivat vallanneensa Tadifin helmikuussa 2017, ja heitä vastustavat kapinalliset valtasivat al-Babin heti Tadifin pohjoispuolella samassa kuussa. Huomattavia tuhoja taisteluissa kärsineestä kaupungista tuli Turkin tukemien kapinallisten ja Syyrian hallinnon joukkojen välistä eturintamaa.

## Lähteet
Posion helluntaiseurakunta

**Posion helluntaiseurakunta** on Posiolla toimiva helluntaiseurakunta. Helluntailiike saapui Posiolle 1950-luvulla ja seurakunta on perustettu vuonna 1976.  Seurakunnan toimitilat sijaitsevat Posion keskustassa Posiontiellä. 

Seurakunnan toimintaan kuuluvat jumalanpalvelusten ohella Sanan ja rukouksen illat, teetupa- ja ruokajakotyö sekä kirjamyynti että kesäleiritoiminta. Seurakunta tukee lähetystyötä Avainmedian kautta.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Sallan helluntaiseurakunta

**Sallan helluntaiseurakunta** on Sallassa toimiva helluntaiseurakunta. Seurakunta on perustettu vuonna 1963. Seurakunnan toimitilat sijaitsevat Sallan keskustassa Tasalantiellä. 

Seurakunnan toimintaan kuuluvat jumalanpalvelusten ja sanan ja rukouksen iltojen lisäksi päihdetyö, lapsi- ja koulutyö, saamelaistyö, lähetystyö Venäjällä sekä tuki useille lähetyskohteille, laitosvierailut ja kirpputori.

## Historia
Helluntailiike saapui Sallaan 1950-luvulla. Sallassa oli voimakasta kasvua muutaman vuoden ajan 1960-luvun puolivälissä. Sallan helluntaiseurakunta perustettiin vuonna 1963. Seurakunnan pitkäaikaisena johtajana on toiminut muun muassa Voitto Ulkuniemi, joka toimi tehtävässä yli 20 vuoden ajan.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Sodankylän helluntaiseurakunta

**Sodankylän helluntaiseurakunta** on Sodankylässä toimiva helluntaiseurakunta. Seurakunta on perustettu vuonna 1951. Seurakunnan toimitilat sijaitsevat Sodankylän keskustassa Lapintiellä. Seurakunnan toimintaan kuuluvat jumalanpalvelusten ja sanan ja rukouksen iltojen lisäksi ehtoolliskokoukset sekä teemaillat.

Seurakunnan tilaisuuksia lähetetään muun muassa TV7:n televisio- ja verkkokanavilla.

## Historia
Helluntaiherätys saapui Sodankylään 1930-luvulla, kun metsänhoitaja Taito Rautava muutti paikkakunnalle. Paikkakunnalla vieraili monia helluntailiikkeen puhujia vuodesta 1935 lähtien, muun muassa Jorma Alopaeus ja Otto Koivukangas. Paikkakunnan omaksi puhujaksi nousi Uuno Suopanki. Sodankylän helluntaiseurakunta järjestäytyi vuonna 1951. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Ylitornion helluntaiseurakunta

**Ylitornion helluntaiseurakunta** on Ylitorniolla toimiva helluntaiseurakunta. Seurakunta on perustettu vuonna 1981. Seurakunnan toimitilat sijaitsevat Ylitornion keskustassa Alkkulanraitilla. Seurakunnan toimintaan kuuluvat jumalanpalvelusten lisäksi Sanan, laulun ja rukouksen illat sekä raamattupiirit.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Epaalan koulu

**Epaalan koulu** oli Pälkäneellä vuosina 1934–2014 toiminut koulu. Koulu valmistui vuonna 1939 alun perin kansakouluksi, mutta sittemmin siitä tuli ala-aste. Koulurakennuksen suunnittelijana oli rakennusmestari Julius Lehtonen. Vuodesta 1934 koulu oli toiminut Mäki-Uotilan talossa. Vuonna 1950 koulua laajennettiin. Epaalan koulu lakkautettiin vuonna 2014. Nykyisin rakennus toimii juhlatalona.

Vuonna 1991 koulussa oli 16 oppilasta.

## Lähteet
Pellon helluntaiseurakunta

**Pellon helluntaiseurakunta** on Pellossa toimiva helluntaiseurakunta. Seurakunta on perustettu vuonna 1978. Seurakunnan pastori on Ilpo Talka. Seurakunnan toimitilat sijaitsevat Pellon keskustassa Kauppatiellä. Seurakunta kuuluu Suomen Helluntaikirkko-kirkkokuntaan. 

Seurakunnan toimintaan kuuluvat sunnuntaiset Hyvän sanoman illat, torstaiset Sanan ja rukouksen illat, lähetystyö ja kuorotoiminta. Seurakunta kokoontuu säännöllisesti kaksi kertaa viikossa. Lisäksi seurakunta järjestää hengellisiä tilaisuuksia kodeissa.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Châteauneuf-sur-Cher

**Châteauneuf-sur-Cher** on kunta Ranskassa Cherin departementissa Centre-Val de Loiren alueella.  Se sijaitsee Cherjoen varrella, noin 21 kilometriä Saint-Amand-Montrondin kaupungista luoteeseen.

Châteauneuf oli 1200-luvulla jaettuna kahteen kaupunkiin. Yläkaupungin aluetta suojaavat linnan muurit. Château de Châteauneuf-sur-Cher rakennettiin vuosina 1037 ja 1038 Cherjoen oikealle rannalle jyrkän kallion päälle. Nykyinen linna on rakennettu noin vuonna 1580. Alakaupunki taas sijaitsee Cherjoen haarojen muodostamien saarten kahluukohdassa. 1500-luvulla kaupungissa menestyivät kangas- ja villakauppiaat, ja 1700-luvun lopusta lähtien kaupungin tuotanto keskittyi lähes yksinomaan villan kudontaan.

Châteauneuf-sur-Cherin basilika Notre-Dame-des-Enfants on Ranskan ainoa lapsille omistettu uskonnollinen rakennus. Vuonna 1861 Châteauneuf-sur-Cherin pappi halusi rakentaa pahasti raunioituneen kirkon uudestaan. Hänellä oli idea pyytää lahjoitusta kaksi centimeä lasta kohti. Tämän jälkeen perustettiin "Notre Dame des Enfants" -veljeskunta vuonna 1866. Vuonna 1886 rakennus valmistui ja kymmenen vuotta myöhemmin paavi Leo XIII teki siitä basilikan.

## Lähteet

## Aiheesta muualla
Hervannan Katukappeli

**Hervannan Katukappeli** on Tampereen Hervannassa toimiva helluntaiseurakunta. Seurakunta on perustettu vuonna 2003. Seurakunta kuuluu Suomen Helluntaikirkko-kirkkokuntaan. Seurakunnan toimitilat sijaitsevat Hervannassa, Kauppakeskus Duon toisessa kerroksessa. Seurakunnan pastorina toimii Juha Kotisaari. 

Seurakunnan toimintaan kuuluvat sunnuntaikokousten lisäksi maahanmuuttajaillat, aamu- ja iltatilaisuudet, rukoustilaisuudet sekä Israel-tilaisuudet

## Katso myös
* Uskonto Tampereella
* Luettelo Suomen helluntaiseurakunnista
* Helluntaiherätys Suomessa
* Tampereen helluntaiseurakunta

## Lähteet
Harhalan kansakoulu

**Harhalan kansakoulu** oli Pälkäneen Harhalan kylässä toiminut kansakoulu.

Arkkitehti Toivo Paatolan suunnittelema Harhalan koulu valmistui vuonna 1906. Vuodesta 1901 alkaen se oli toiminut vuokralla Heikkilän päärakennuksessa ja Marttilassa. Harhalan koulupiiri jaettiin Ruotsilan ja Iltasmäen piireiksi vuonna 1927, jonka jälkeen rakennus jäi Ruotsilan koulupiirin käyttöön. Rakennus poistui käytöstä vuonna 1957, kun Ruotsilan ja Iltasmäen piirit yhdistettiin uudeksi Harhalan piiriksi.

Koulurakennus on nykyisin yksityisessä omistuksessa ja muutettu asunnoksi.

## Lähteet
Myttäälän kansakoulu

**Myttäälän kansakoulu** rakennettiin Pälkäneelle vuonna 1929. Sen suunnitteli rakennusmestari Julius Lehtonen. Koulu lakkautettiin vuonna 1975. Rakennus on nykyisin yksityisessä omistuksessa.

## Lähteet
Pälkäneen Katukappeli

**Pälkäneen Katukappeli** eli **Pälkäneen helluntaiseurakunta** on Pälkäneellä toimiva helluntaiseurakunta. Seurakunta on perustettu vuonna 2009. Seurakunnan toimitilat sijaitsevat Pälkäneen keskustassa Keskustiellä. 

Seurakunnan toimintaan kuuluvat jumalanpalveluste lisäksi sanan ja rukouksen illat sekä Hyvän sanoman illat. Lisäksi seurakunta järjestää Hope-nuorteniltoja ja pyhäkoulua. Seurakunta tukee lähetystyötä Fida Internationalin kautta.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Iltasmäen (Harhalan) kansakoulu

**Iltasmäen** (nykyinen **Harhalan**) **koulu** valmistui Pälkäneelle vuonna 1930. Koulun suunnitteli rakennusmestari Julius Lehtonen. Koulu lakkautettiin vuonna 2020. Rakennus on toistaiseksi Pälkäneen kunnan omistuksessa.

## Lähteet
Georg Fazer

**Johan Georg Fazer** (14. elokuuta 1889 – 4. toukokuuta 1935) oli suomalainen pääkonsuli ja Fazerin Musiikkikauppa Oy:n toimitusjohtaja.

Georg Fazerin isä oli  musiikkikauppias, pääkonsuli Konrad Georg Fazer. Hän pääsi ylioppilaaksi 1909, suoritti kauppakorkeakoulun kurssin ja opiskeli sitten kolmisen vuotta Saksassa ja Itävallassa nuottikustannustoimintaa ja musiikkikauppa-alaa.

Georg Fazer tuli isänsä perustaman ja johtaman liikkeen palvelukseen ja vuonna 1918 hänestä tuli Fazerin Musiikkikauppa Oy:n toimitusjohtaja. Musiikkikauppa kehittyi hänen johdollaan Suomen suurimmaksi erikoisliikkeeksi alallaan. Liikkeellä oli Helsingissä musiikkikauppa ja soitintehdas sekä lisäksi eri puolilla maata, muun muassa Viipurissa, Tampereella ja Kuopiossa, kymmenkunta tytäryhtiötä, joiden toimitusjohtajana Georg Fazer myös oli. Hänestä tuli 1927 Sveitsin Helsingin konsuli ja 1934 Sveitsin pääkonsuli. Fazer kuului Suomalais-saksalaisen kauppakamarin johtokuntaan.

Georg Fazer ryhtyi 1930-luvun alussa johtamaan Fazerin konserttitoimistoa, joka oli liitetty Fazerin musiikkiliikkeeseen. Hän oli konserttivälittäjänä kosketuksissa sekä kotimaisten että ulkomaalaisten taiteilijoiden ja taideyritysten kanssa.

Georg Fazer kuoli 45-vuotiaana toukokuussa 1935 sydänkohtaukseen.

## Lähteet
Sappeen kansakoulu (Pälkäne)

**Sappeen kansakoulu** on rakennettu Sappeeseen Pälkäneelle vuonna 1923. Koulurakennuksen suunnitteli rakennusmestari Heikki Tiitola. Koulu lakkautettiin vuonna 1978. Nykyisin rakennus toimii kylätalona ja sen omistaa Sappeen ja Ohvenon kyläyhdistys.
Kukkolan kansakoulu (Pälkäne)

**Kukkolan kansakoulu** oli vuosina 1916–1966 Pälkäneellä toiminut kansakoulu. Koulurakennuksen suunnitteli rakennusmestari Arvid Männistö. Nykyisin rakennus toimii Tampereen Helluntaiseurakunnan leirikeskuksena.

Vuonna 1968 koulu siirtyi Tampereen seurakuntayhtymän omistukseen. Seurakuntayhtymä alkoi käyttää tiloja leirikeskustoimintaan. 1970-luvulla seurakuntayhtymä rakennutti tontille myös uuden päärakennuksen. Vuonna 2012 leirikeskus siirtyi vuorostaan Helsingin ja Tampereen Helluntaiseurakuntien omistukseen.

## Lähteet